
 IRIZPENA, ARABAKO LURRALDE HISTORIKOAN SUAREN ERABILERA ARAUTZEN DUEN FORU AGINDUAREN PROIEKTUARI BURUZKOA (2023KO EKAINAREN 19KO SAIOA)
I. AURREKARIAK
LEHENENGOA.- Nekazaritza diputatuaren otsailaren 14ko 57/2023 Foru Aginduak foru agindu bat prestatzeko prozedura abiarazi zuen, zeinaren bidez salbuespen gisa eta aldi baterako debekatu baitzen Arabako Lurralde Historikoan sua erabiltzea eta zeinaren bidez nekazaritza eta basogintzako lanak gauzatzen direnerako zenbait gomendio onetsi baitziren.
BIGARRENA.- Ondoren, apirilaren 21eko 135/2023 Foru Aginduak, sail berekoak, onespena eman zion proiektuaren testuari.
HIRUGARRENA.- Espedientean genero eraginari buruzko txostenak jasotzen dira, 2023ko maiatzaren 10ekoak, Nekazaritzako Idazkaritza Teknikoko Zerbitzuarena, bai eta Berdintasun Zerbitzuaren oharrei buruzko 2023ko maiatzaren 17ko txostena, arau eraginari buruzko txostena eta entzunaldi izapidearen eta jendaurrean jartzearen emaitzei buruzko memoria ere (azken bi horiek Nekazaritzako Idazkaritza Teknikoko Zerbitzuarenak eta 2023ko maiatzaren 17koak).
II. GOGOETA JURIDIKOAK
LEHENENGOA.- Kontsulta batzordearen eskumena.
Kontsulta batzordeak irizpen hau emateko duen eskumena Foru Gobernu Kontseiluaren martxoaren 30eko 40/1999 Foru Dekretuaren bidez onetsitako Erregelamendu Organikoaren 3.1.b) artikulutik dator; izan ere, batzorde horren nahitaezko irizpen ez loteslearen mende jartzen ditu “lurralde historikoaren eskumen esklusiboko edo arauak garatzeko gaiak arautzen dituzten foru arauak edo Euskal Autonomia Erkidegoko legeak betearazteko ematen diren erregelamenduzko xedapenen proiektuak, horien erregelamendu bidezko garapena lurralde historikoari dagokion gaietan”.
BIGARRENA.- Proiektuan dagoen arauaren alderdi formalak.
a) Eskumena.
Arabako Foru Aldundiaren Antolamenduari, Funtzionamenduari eta Araubide Juridikoari buruzko abenduaren 18ko 52/1992 Foru Arauaren 40. artikuluak (gaur egun indarrean dagoen Arabako Foru Aldundiaren gobernuari, antolaketari eta araubide juridikoari buruzko martxoaren 15eko 10/2023 Foru Arauaren lehen xedapen iragankorraren arabera aplikatuko zaio kasuari) foru diputatuei esleitzen die “arautzeko eta zehatzeko ahala, eta horrek ez die kalterik egiten Aldundiko beste organoek zeinek bere sailari dagozkion gaietan gaituta daudenetan dituzten eskumenei”.
Aurrekoaz gain, aintzat hartu behar da Mendiei buruzko martxoaren 26ko 11/2007 Foru Arauaren 65. artikuluan gaitasuna ematen zaiola “mendien arloan eskuduna den sailari” baso suteei aurrea hartzeko neurriak ezartzeko.
b) Arauketa onaren printzipioak.
Xedapen orokorrak egiteko prozedura onartzen duen maiatzaren 23ko 29/2017 Foru Dekretuaren (kasuari aplikagarria, gaur egun indarrean dagoen Arabako Foru Aldundiaren xedapen orokorrak egiteko prozedura onartzen duen otsailaren 28ko 6/2023 Foru Dekretuaren xedapen iragankorraren 1. apartatuaren arabera) 3.1 artikuluak ezartzen duenez, “Araugintzako ekimena eta erregelamendu ahala egikaritzean, Arabako Foru Aldundiak beharraren, eraginkortasunaren, proportzionaltasunaren, segurtasun juridikoaren, gardentasunaren eta efizientziaren printzipioei loturik jardungo du”, Administrazio Publikoen Administrazio Prozedura Erkidearen urriaren 1eko 39/2015 Legearen (APEL) 129.1 artikuluaren ildo beretik. APELen 129. artikuluaren 2. apartatuak, (zeina oinarrizkoa baita administrazio publiko guztien erregelamendu prozedurari dagokionez, Konstituzio Auzitegiaren maiatzaren 24ko 55/2018 Epaiaren (7. OJ)( arabera, honako hau gehitzen du: “Zioen azalpenean edo hitzaurrean —lege aurreproiektua den edo erregelamendu proiektua— behar bezala justifikatu beharko da printzipio horiei lotzen zaiela”.
Bada, proiektaturiko arauaren hitzaurrean, premia eta eraginkortasun printzipioetara egokitzen dela ondorioztatzea ahalbidetzen badu ere, ez du justifikatzen proportzionaltasun eta eraginkortasun printzipioetara egokitzen dela.
c) Prozedura.
i) Urteko Araugintza Plana.
Erregelamenduzko ekimena 2023ko urteko araugintza planean jasota ez dagoen arren, prozedura abiarazten duen ebazpenak “arrisku handieneko aldietan landa ingurunean suteei aurrea hartzeko” xedapenaren beharra justifikatzen du.
ii) Aldez aurreko kontsulta publikoa eta entzunaldiko eta jendaurrean jartzeko izapidea.
Espedientean jasota dagoen Nekazaritzako Idazkaritza Teknikoko Zerbitzuaren 2023ko maiatzaren 17ko memoriak aldez aurreko kontsulta publikoko eta entzunaldiko eta jendaurrean jartzeko izapideen berri ematen du, eta adierazten du izapide horietan ez dela herritarren ekarpenik jaso.
iii) Beste izapide batzuk.
Esan bezala, espedientean jasota daude generoaren araberako eraginaren aldez aurreko ebaluazioa eta Berdintasun Zerbitzuaren aldeko oharrak. Izapide horiek guztiak 29/2017 Foru Dekretuaren 14. artikuluan ezarrita daude.
Gaineratu beharra dago, proiektuak 7. artikuluan sustatzailearen bestelako beste foru sail batzuen jarduketak aipatzen dituenez, parte eman behar zitzaiela sail horiei, prozeduran zuten parte hartzea zela-eta.
Era berean, gomendagarria izango litzateke entzunaldia ematea III. eranskinean zerrendaturiko parkeen titular gisa banaka identifikaturiko toki erakundeei. Horientzako, 7. artikulu horrek xedatzen dituen betebeharrak ezartzen dira.
HIRUGARRENA.- Proiektuan dagoen erregelamenduzko arauak baliatzen dituen eskumen titulua.
Proiektaturiko erregelamenduzko araua Autonomia elkarte osorako erakundeen eta bertako kondaira lurraldeetako foruzko ihardutze erakundeen arteko harremanei buruzko azaroaren 25eko 27/1983 Legearen 7.a).9 artikuluak horiei esleitzen dien eskumena gauzatzeko egintza bat da; eskumen hori, zehazki, honako esparru hauei dagokie: “Mendiak, baso ustiapenak, baso zerbitzuak, abelbideak eta larreak, Autonomia Estatutuaren 10.8 artikuluaren arabera; basozaintza eta nekazaritza eta baso lurren kontserbazioa eta hobekuntza”.
LAUGARRENA.- Proiektuaren edukia.
Proiektuak hitzaurre bat, bederatzi artikulu, azken xedapen bat eta horren artikuluetan aipatzen diren hiru eranskin ditu.
Hitzaurreak, garatu nahi duen araudia zehazteaz gain, proposatzen duen erregulazioa justifikatzen du udaldiko baso suteen arriskuari dagokionez.
Lehenengo artikuluak, alde batetik, arauaren aplikazio esparruan suaren erabiltzea oro har debekatuta dagoela ezartzen du, zeinak, bestetik, artikulu horren arabera ere, landa lurzorua, mendiak, naturaguneak, probintzia parkeak eta aisialdirako lokalak, eta probintzia edo toki titulartasuneko errepideetako atsedenlekuak barne hartzen baititu.
Bigarren artikuluan sua erabiltzeko debekuaren denbora esparrua ezartzen da, eta zehazten denaren arabera denbora hori urte osoan zehar hedatzen da.
Hirugarren artikuluak sua erabiltzeko debeku orokorraren salbuespenen zerrenda bat ezartzen du.
Laugarren, bosgarren eta seigarren artikuluetan erretegi edo barbakoen erabilerarekin loturiko arau bereziak jasotzen dira, eta proiektuaren hiru eranskin igortzen dira.
Zazpigarren artikuluak proiektua egin duen sailaz bestelako foru sailek (Lurralde Oreka eta Ingurumena eta Hirigintza) hartu beharreko neurriei buruzko xedapenak jasotzen ditu.
Zortzigarren artikuluan deflagrazioa, txinpartak edo deskarga elektrikoak sortzen dituzten makinen eta ekipoen erabilerarekin loturiko zenbait murrizketa ezartzen dira.
Bederatzigarren artikuluan zehapen araubideari buruzko xedapen bat jasotzen du.
Azkenik, azken xedapenean ezartzen da araua ALHAOn argitaratu behar dela eta araua ahalik eta gehien zabaltzeko neurriak ezartzen dira.
BOSGARRENA.- Proiektuaren analisia.
1. Erreferentziazko arau esparrua
Proiektua hierarkiaren eta lege erreserbaren printzipioei jarraikiz aztertu behar da, eta araudiari dagokion legearekin duen garapen eta lankidetza eginkizunaren arabera, zeinak Administrazio Publikoen Administrazio Prozedura Erkidearen Legearen 128.2 artikulutik eratortzen baitira; arau horren arabera,
2. Administrazioaren erregelamenduek eta xedapenek ezin dituzte urratu Konstituzioa edo legeak, eta ezin dute erregulatu Konstituzioak edo autonomia estatutuek Gorte Nagusien edo autonomia erkidegoetako legebiltzarren eskumenekotzat jotako gairik. Hargatik eragotzi gabe legearekiko duten garapen eta lankidetza funtzioa, ezin izango dute delitu, falta edo arau hauste administratiborik tipifikatu, zehapen edo zigorrik ezarri, ez eta tributu, ordainarazpen parafiskal edo izaera publikoko beste karga edo prestazio pertsonal edo ondarezkorik ere.
Erreferentziako arau esparrua barne hartzen duten eta proiektuak garatu behar dituen lege eta foru arauak, nagusiki, Mendiei buruzko azaroaren 21eko 43/2003 Legean (oinarrizkoa azken xedapenetatik bigarrenaren arabera) eta Mendiei buruzko martxoaren 26ko 11/2007 Foru Arauan jasotzen dira.
Mendiei buruzko Legearen 44.3 artikuluan (“Baso suteei aurrea hartzea”) honako hau ezartzen da:
Autonomia erkidegoek ondoko mendi eta eremuetan sute arriskua eragin dezaketen jarduera guztiak arautuko dituzte, eta baso lurretan eta inguruetan eraikinetan, obretan, instalazio elektrikoetan eta garraio azpiegituretan aplikatu beharreko segurtasun arauak ezarriko dituzte, baldin eta sute arriskua ekar badezakete edo suteek kalte egin badiezaiekete. Bereziki, berariaz arautuko dituzte baso suteei aurrea hartzea eta hiri eta baso interfaze guneetako segurtasun neurriak. Era berean, mugak ezarri ahalko dituzte mendian ibiltzeari dagokionez, eta, suteen arriskua dela-eta beharrezkotzat jotzen bada, debekatu egin ahalko da mendian ibiltzea.
Mendiei buruzko Lege horren 48.6 artikuluan, manuan bertan (zeina ez baitagokio batzorde honi betetzea) ezartzen den baso suteen arriskuen aurrean babesteko eta defendatzeko urteko nahitaezko plangintzaren testuinguruan, honako hau gaineratzen da:
Estatuko Meteorologia Agentziaren informazio meteorologikoaren arabera edo, hala badagokio, zerbitzu hori duten autonomia erkidegoen kasuan dagokion organo autonomikoaren informazio meteorologikoaren arabera aurreikusten bada lurralde esparru jakin batean sute arrisku altua edo muturreko arriskua dagoela, autonomia erkidegoek berehala ezarri beharko dituzte baso suteei aurrea hartzeko eta horiek zaindu eta itzaltzeko dituzten planetan ezartzen diren zirkulazio eta sarbide debekuak eta mugaketak; edozein kasutan, honako hauek:
a) Sua piztea edozein espazio irekitan.
b) Aipaturiko arriskua mantentzen bada, uztondoak, larre iraunkorrak, inausketa hondarrak eta basoetako hondarrak erretzeko emandako baimen guztiak aldi baterako etetea.
c) Sua piztea errepideen sarearen atseden eremuetan zein aisialdi eremu eta kanpalekuetan, bai eta horretarako prestaturiko guneak ere.
d) Mendietan eta horien inguruan 400 metroko zerrendan kokatutako landa eremuetan makinak eta ekipoak erabiltzea, baldin eta horien funtzionamenduak deflagrazioa, txinpartak edo deskarga elektrikoak eragiten baditu; salbu eta autonomia erkidegoko administrazioko organo eskudunak ez badu berariaz baimendu horiek erabiltzea edo ez badira beharrezkoak suteak itzaltzeko.
e) Material piroteknikoa sartu eta erabiltzea.
f) Erretzen dagoen objektuak edo sute bat eragin dezakeen edonolako materiala bota edo uztea.
Bestalde, Mendiei buruzko Foru Arauak, lehenik eta behin, 64. artikuluan, Mendiei buruzko Legean ezarritakoa aipatzen du eta 65. artikuluan (“Aurrea hartzeko neurriak” buruzkoa) honako hau ezartzen du:
Foru Aldundiaren mendien arloan eskuduna den sailak, foru arau honen arabera dagozkion eskumenen arabera, mendietan hartu beharreko aurrea hartzeko neurriak ezarri ahalko ditu, bai eta mendietan eta horietatik 200 metro baino gutxiagora landareak eta landare hondakinak erretzeko baldintzak ere; erreketa horiek praktika agronomiko eta menditarren indarreko araudiaren arabera baimendu ahal badira. Era berean, aldi baterako debekatu ahalko du, arrazoi klimatikoengatik edo justifikatutako bestelako arrazoiengatik, landa ingurunean sua erabiltzea, baita horretarako prestatutako tokietan ere.
“Baimendutako erreketei” buruzko 66. artikuluaren 1. apartatuan ezartzen denez, “mota guztietako landa lurretan egur eta belar espezieak eta landare hondarrak erretzeko, Foru Aldundiko organo eskudunaren baimena beharko da”.
Azkenik, proiektuaren hitzaurrean Hondakinei eta lurzoru kutsatuei buruzko eta ekonomia zirkularrerako apirilaren 8ko 7/2022 Legearen 27. artikulua ere aipatzen da, zeinak, ingurumenaren babesaren ondoreetarako (eta ez baso suteei aurrea hartzeari dagokionez) nekazaritzan eta basoetan sortutako landare hondakinak erretzeko debeku orokor bat jasotzen du (debeku orokor horrek, bestalde, salbuespen nagusi hau du: nekazaritza ustiapen txikiei eta mikroei eragiten dieten erreketak).
2. Proiektuaren balorazioa.
Azaldutako arau esparruaren arabera, honako gogoeta hauek sartu behar dira proiektuaren edukiari dagokionez:
a) Suaren erabilerari buruzko erregulazio orokorra.
Suaren erabileraren debeku orokorra (xedea gorabehera eta urte osoan zehar), bat eta bi artikuluetan ezartzen dena, lehenengo hurbilketa batean, ez dator bat Mendiei buruzko Foru Arauan ezartzen denarekin (izan ere, horren 65. artikuluan landa eremu guztian justifikatutako arrazoien ziozko aldi baterako debekuak bakarrik baimentzen dira) eta Mendiei buruzko Legearen 44.3 artikuluan ezartzen denarekin (jardueren erregulazioan horiei lotutako sute arriskua haztatzeko eskatzen da).
Nolanahi ere, aipaturiko debekua ezartzen duten 1 eta 2 artikuluen eta debeku horren zenbait salbuespen ezartzen dituen 3. artikuluaren baterako gogoeta batek iradokitzen du segur aski terminologikoa besterik ez den erregelamenduzko gehiegikeria baten aurrean gaudela.
Berez, badirudi proiektuak bi erregimen bereizi ezarri nahi dituela sute arrisku mailaren arabera, hau da, Euskalmetek emandako informazioaren arabera, arriskua oso altua edo muturrekoa den edo ez.
Arrisku altua edo muturreko arriskua badago, proiektuak, antza, landa eremuan sua erabiltzeko erabateko debekua ezartzen du (1. eta 2. artikuluak).
Aipaturiko arrisku mailak gertatzen ez diren kasuetan, proiektuak 3. artikuluan (“Salbuespenak”) ezarritako arauketa xedatzen du.
Hala, kontua argitu ostean, honako gogoeta hauek txertatu ditzakegu:
Sute arrisku altuan edo muturreko arriskuan dauden lurralde eremuetan, landa eremuan suaren erabilera erabat debekatzea, hau da, proiektuaren lehenengo artikuluan mugatutakoan, ez da soilik Mendiei buruzko Foru Arauaren 65. artikuluaren azken tartekian ezarritakora egokitzen; horrez gain, Mendiei buruzko Legearen 48.6.a) artikuluan xedatutakoaren arabera nahitaezkoa den xedapen bat da.
Are gehiago, adierazitako arrisku egoeran, Mendiei buruzko Legearen 48.6 artikuluan jasotako jardueren zerrendak erabiltzeko moduan ez dagoen gutxieneko eduki izaera duenez, proiektuak horiek guztiak debekatu beharko ditu beren-beregi; horren barruan sartzen da atsedenlekuetan sua pizteko debekua, ez bakarrik foru edo toki titulartasuneko errepideetan, bai eta Arabako Lurralde Historikotik igarotzen diren Estatuaren titulartasuneko errepideetako atsedenlekuetan ere.
Oso altuaren azpitik dauden sute arrisku egoeretan, suaren erabilera oro proiektuaren hirugarren artikuluko bigarren eta hirugarren paragrafoetan jasotzen den administrazio baimenaren menpe jartzea Mendiei buruzko Legearen 44.3 artikuluko lehenengo tartekian babesten da. Nolanahi ere, etorkizuneko erregelamenduak beren-beregi jaso beharko du baimena ukatu aurretik kasuan kasuko jarduerak sute arriskua eragiten duela arrazoitu beharko dela.
Bestalde, segurtasun juridikoko funtsezko arrazoiak direla-eta, bereizita arautu behar dira erregelamenduzko arauaren espazio eremu aplikagarria eta ezartzen den arauketa materiala, izan ere, proiektuaren idazketan behar ez bezala nahastuta agertzen dira proiektuaren lehenengo artikuluaren egungo idazketan.
b) Suaren dibertimenduzko erabilera erretegi eta barbakoetan.
Erretegi eta barbakoetan suaren dibertimenduzko erabileraren arauketa (hemen jasota dago: hirugarren artikuluko 4. eta 5. paragrafoetan; laugarren artikulutik seigarrenera bitartean —I. eranskina (baldintza fisikoei buruzkoa), II. eranskina (segurtasun neurriei buruzkoa) eta III. eranskina (“parkeen zerrenda”) aipatzen dira bertan— eta seigarren artikuluan) lege esparruak eta araudi aplikagarriak babesten duela uste da.
Nolanahi ere, arauketa nahasgarria da, bereziki instalazio mota desberdinei dagokienez (obra instalazioak, AFAk kudeatutako eremuetan edo udal eta toki parkeetan kokatuak), denboraldiei dagokienez (Baimenduta al dago sua dibertimendurako erabiltzea III. eranskineko udal parkeetan eta lokaletan baita uztailean eta abuztuan ere?) eta “ixteko” aukerari dagokionez (Zein kasutan? Sailak, Mendien Zerbitzuak, erakunde publiko titularrak edo dena delakoaren erabaki bidez?); hortaz, segurtasun juridikoaren printzipioak hala eskatzen duenez, puntu horri dagokiona argitzeko idazketa orokor berria eman beharko da.
Zehazkiago, idazketa berria eman beharko zaio zazpigarren artikuluan ezarritakoari, argitze aldera arau honek aipatzen dituen parkeen kudeatzaile edo titular diren administrazioak (foru sailak eta toki erakundeak) behartuta daudela beren erabiltzaileen ezarrita dauden segurtasun neurrien berri ematera eta suaren erabilerarako bideratutako instalazioak ixtera, proiektua gauzatzen ari den sailak hala erabakitzen duenean.
c) Nekazaritza eta basogintzako lanak.
Mendiei buruzko Legearen 48.6.d) artikuluan aipatzen den Zortzigarren artikuluan jasotako arauketa, makinei eta ekipoei buruzkoa, arau honetara egokitzen dela ondorioztatzen da.
d) Arau hausteak.
Bederatzigarren artikuluan jasotako xedapenaren helburua Mendiei buruzko Foru Arauan xedaturiko zehapen araubidera igortzea da, arau hauste astunak mila eurorainoko isunarekin zehatzen duenean (eta 250 eurora arte arinak).
Ordenamendu juridikoaren kontrakoa da, izan ere, bidegabe eta aurretiaz baztertzen du proiektuak ezarritako betebeharrak (ez dena berez agerikoa) ez betetzea Mendiei buruzko Foru Arauaren arabera arau hauste astun gisa tipifikatzeko aukera, eta are nabariagoa dena, alde batera uzten du Mendiei buruzko Legean ezarritako zehapen araubidea, zeinak erabiltzeko moduan ez dagoen gutxieneko eduki izaera baitu, oinarrizko legeria delako, eta suaren bidegabeko erabilera arau hauste arin, astun edo oso astun gisa tipifikatzen du, eragindako kaltearen larritasunaren arabera (67.d artikulua, Mendiei buruzko Legearen 68. artikuluarekin lotuta), eta (modu ulertezinean, lehenengo hurbilketa batean behintzat) Mendiei buruzko Foru Arauaren 70. artikuluan ezartzen direnak baino nabarmen altuagoak diren zehapen mailak ezartzen ditu (74. artikulua).
Azken batean, zehapen araubideari dagokionez, proiektuak azaroaren 21eko 43/2003 Legean eta martxoaren 26ko 11/2007 Foru Arauan ezarritakoa aipatu behar du, besterik ez.
e) Azken xedapena.
Azken xedapena, ALHAOn argitaratzeari eta erregelamenduzko arauaren hedapen orokorrari buruzkoa, ordenamendu juridikora egokitzen da.
Aurrekoa gorabehera, proiektuak indarrean sartzeari buruzko azken xedapen bat jaso beharko du (ahal dela, indarrean jarriko den eguna, hilabetea eta urtea adierazi beharko ditu, edo, bestela, adierazi beharko du “ALHAOn argitaratu eta hurrengo egunean” jarriko dela indarrean), 29/2017 Foru Dekretuaren IV. eranskineko araugintza jarraibideetan ezarritakoaren arabera (IV. eranskina, lehenengoa. E.e.5) .
3. Laburpena.
Proiektuak honako aldaketa hauek barne hartu beharko ditu:
· Bereizita arautzea proiektuaren 1. artikuluan mugatutako espazio eremu aplikagarria; horren barruan sartzen dira beren ibilbidea Arabako Lurralde Historikotik igarotzen diren errepide guztietako atsedenlekuak, horien titulartasuna gorabehera.
· Sute arriskuaren maila oso altua edo muturrekoa den kasuetan, proiektuaren 1. eta 2. artikuluetan ezarritako suaren erabileraren erabateko debekua aipatzea; horren barruan sartzen dira beren-beregi Mendiei buruzko Legearen 48.6 artikuluan zerrendatutako muga eta debeku guztiak.
· Oso altuaren azpitik dauden sute arrisku mailei hirugarren artikuluan jasotako arauketa aipatzea.
Proiektuak beren-beregi adierazi beharko du artikulu honetan bertan xedaturiko administrazio baimena ukatu aurretik kasuan kasuko jarduerak sute arriskua eragiten duela arrazoitu beharko dela.
- Zehapen araubideari dagokionez, proiektuaren 9. artikuluaren egungo idazketa aldatzea, zeinak Mendiei buruzko Legean eta Foru Arauan arau hausteen eta zehapenen harira ezartzen dena jaso beharko baitu, besterik gabe.
- Araua indarrean jartzeari buruzko azken xedapen bat jasotzea.
Modu osagarrian, gomendatzen da idazketa argiagoa eman behar zaiola (aurreko b puntuan azaldutako baldintzetan) proiektuaren 3. artikuluan (4. eta 5. paragrafoetan) eta 4. artikulutik 7. artikulura bitartean jasotzen den erretegi eta barbakoen arauketari.
III. ONDORIOA
Bere edukiari dagokionez, proiektuak aurreko bosgarren gogoeta juridikoaren 3. epigrafean zerrendaturiko aldaketak jaso beharko ditu.

